Verjaardaguitstappie eindig tragies | Maroela Media
Die liggaam word van die berg verwyder. (Foto: Nasionale Seereddingsinstituut)
Die liggaam van 'n vrou is Sondag deur reddingswerkers verwyder nadat sy op haar 31ste verjaardag by die Chapmanspiek-uitkykpunt in Houtbaai naby Kaapstad afgeval en gesterf het.
Die 31-jarige vrou van Seepunt, Kaapstad, het Sondag glo saam met geliefdes by dié gewilde toeristebestemming vir haar verjaardag gaan stap toe sy by die uitkykpunt gegly en geval het.
Volgens Craig Lambinon, woordvoerder van die Nasionale Seereddingsinstituut (NSRI), is die NSRI se bemanning van Kommetjie en Houtbaai na die toneel ontbied nadat 'n ooggetuie met afgryse toegekyk het hoe die vrou van 'n krans afval.
Ambulansdienste, polisiebeamptes, reddingswerkers, asook 'n reddingshelikopter is op 'n kransvlak onder die uitkykpunt ontplooi om die vrou te hulp te snel. Sy het egter reeds aan haar beserings beswyk en is op die toneel amptelik dood verklaar, het Lambinon gesê.
Die vrou se naasbestaandes is op die toneel deur 'n polisietraumaberader, NSRI-bemanning en paramedici bygestaan waarna haar liggaam van die berg verwyder en in die sorg van forensiesepatologiedienste gelaat is.
Liza · 4 maande gelede
Jacques, ons bid vir jou en die familie in die hartseer tyd met jou sussie….liewe Jesus sal julle dra in die tyd….baie sterkte!!!